ИНФОРМАЦИЈА

О ДРУГОМ ЈАВНОМ СЛУШАЊУ

ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА НА ТЕМУ:,,ПРЕДСТАВЉАЊЕ ПРЕДЛОГА ЗАКОНА О БУЏЕТУ РЕПУБЛИКЕ СРБИЈЕ ЗА 2024. ГОДИНУ И ПРЕДЛОГА ЗАКОНА О ЗАВРШНОМ РАЧУНУ БУЏЕТА РЕПУБЛИКЕ СРБИЈЕ ЗА 2022. ГОДИНУ“

 Одбор за финансије, републички буџет и контролу трошења јавних средстава је, на основу одлуке донете на 36. седници одржаној 17. октобра 2023. године , у складу са чл. 84. Пословника Народне скупштине, дана 20. октобра 2023. године, одржао Друго јавно слушање на тему: “Представљање Предлога закона о буџету Републике Србије за 2024. годину и Предлога закона о завршном рачуну буџета Републике Србије за 2022. годину.“

 Јавним слушањем је председавао Верољуб Арсић, председник Одбора за финансије, републички буџет и контролу трошења јавних средстава.

Јавном слушању су присуствовали чланови Одбора Ана Белоица, Мирослав Кондић, Светлана Милијић, Никола Радосављевић, Александра Томић, Тијана Давидовац, Душан Бајатовић, Владимир Обрадовић, Мирослав Алексић, Ненад Митровић, Војислав Вујић, Драган М. Марковић и Розалија Екрес и заменици чланова Одбора: Зоран Стојановић , Небојша Цакић, Дејан Манић, Братимир Васиљевић, Снежана Пауновић, Миодраг Гавриловић и Хаџи Милорад Стошић .

Јавном слушању су присуствовали: Дејан Раденковић, председник Одбора за привреду, регионални развој, трговину, туризам и енергетику; Марко Атлагић, председник Одбора за образовање, науку, технолошки развој и информатичко друштво; Бошко Обрадовић, председник ПГ Српски покрет Двери - Патриотски блок; Драгана Ракић, заменик председника Посланичке групе Демократска странка ДС као и други народни посланици: Срђан Миливојевић, Дејан Шулкић, Милија Милетић, Нинослав Ерић и Ило Михајловски.

Учесници јавног слушања били су представници и повереници Владе: Синиша Мали**,** министар финансија, као представник предлагача закона; представници Министарства финансија:Славица Савичић,Саша Стевановић и Ана Триповић,државни секретари; Милица Јовановић, Дарко Комненић, Драган Демировићи Соња Талијан, помоћници министра; Ана Јовић, саветник министра; Марко Гверо, директор Управе за трезор; Звездан Поповић, в.д. помоћника директора Сектора за буџетско рачуноводство и извештавање у Управи за трезор, Наташа Шкембаревић, начелник Одељења за извештавање и методологију у Управи за трезор, Вера Вукчевић – Глигорић, начелник Одељења за рачуноводствене послове у Управи за трезор; из Сектора буџета: Милеса Марјановић, начелник Одељења буџета и Ирена Ињац, Мирослав Бунчић, Драгана Нешић и Оливера Ружић Попарић, виши саветници; Лидија Ненадовић, Сектор за царински систем, Драган Маринковић, Управа за спречавање прања новца, Владимир Пејчић, Сектор за дигитализацију, Драгана Марић, помоћник директора - руководилац Сектора за регулативу и мониторинг над применом прописа о јавним набавкама, Канцеларија за јавне набавке,  Јелица Ћировић, помоћник директора, Управа за дуван и Драгана Дејановић, Управа за јавни дуг; представници Фискалног савета : Павле Петровић, председник ; Бојан Димитријевић и Никола Алтипармаков, чланови Фискалног савета и Дарко Брчеревић, главни економиста; представници Народне банке Србије: Јоргованка Табаковић**,** гувернер; Ана Ивковић**,** вицегувернер; Никола Драгашевић, вицегувернер;Саво Јаковљевић**,** генерални директор Сектора за економска истраживања и статистику; Дарко Стаменковић**,** генерални директор Сектора за контролу пословања банака и Милан Трајковић**,** заменик генералног директора Сектора за економска истраживање и статистику; представници Државне ревизорске институције: др Душко Пејовић, председник и генерални државни ревизор; Марија Обреновић , потпредседник; Невенка Бојанић, Љиљана Димитријевић и Маријана Симовић, чланови Савета и Мирјана Гачевић, овлашћени државни ревизор; Миладин Ковачевић, директор Републичког завода за статистику и представник Савета за координацију активности и мера за раст бруто домаћег производа; представници Републичког фонда за здравствено осигурање Сања Радојевић Шкодрић, директор; Светлана Талин, директор Сектора и Весна Латиновић, помоћник директора; представници Републичког фонда за пензијско и инвалидско осигурање: Бојана Поповић, финансијски директор и Иван Мимић, саветник; из Транспарентности Србија Немања Ненадић.

У уводним напоменама, Верољуб Арсић, председник Одбора и председавајући јавног слушања, указао је да јавно слушање има за циљ да омогући свим заинтересованим странама и јавности да се упознају са предложеним решењима у наведеним предлозима закона.

Синиша Мали, министар финансија, представио је Предлог закона о буџету Републике Србије за 2024. годину истакавши да је буџет за наредну годину уравнотежен, развојни, социјално орјентисан, са елементима предострожности за кризна реаговања. Нагласио је да ће БДП у апсолутном износу износити око 68 млрд евра, да процењена стопа раста износи 3,5% ; да су стопе раста БДП-а по каварталима износиле 0,9% (први квартал), 1,7 % (други квартал) и да се процењује да ће стопа раста у трећем кварталу бити позитивна. По пројекцији буџета за наредну годину удео јавног дуга у БДП-у биће 51,7%; предвиђени дефицит за наредну годину износиће 2,2%, док стопа незапослености износи 9,6 %. Када је реч о очувању животног стандарда грађана, министар финансија је истакао да је од 1. јануара 2024. године планирано ново повећање пензија од 14,8 %, као и повећање плата у јавном сектору од 10.0 %. Минимална зарада од 1. јануара ће бити већа за 17,8 %, односно износиће 47.154 динара.

У буџету за 2024. годину опредељена су и средства за капиталне инвестиције и износе 600 млрд динара односно 6,8 % БДП-а. Средства су планирана за реализацију пројеката као што су изградња обилазнице око Крагујевца, почетак изградње ЕКСПО за 2027. годину, изградњу националног стадиона у граду Београду, наставак изградње метроа, тунела у центру Београда, брза саобраћајница Нови -Сад – Рума, пројекат изградње брзе саобраћајнице од Бачког брега па све до Кикинде , аутопут Београд – Зрењанин - Нови Сад. (тзв.Смајли) и многи други. Предлогом буџета већа су и издвајања за екологију, просвету,социјалу, културу, пољопривреду (118,8 млрд динара), здравство (544,9 млрд динара).

На крају свог излагања, министар финансија је истакао да се у Закону о буџетском систему налазе две важне измене: продужена је мера контролисаног запошљавања до 31. децембра 2026. године, док се друга измена односи на предлог да се у систем ИСКРА-а ( систем исплата плата) укључе су сви запослени у Јавној управи.

Гувернер Народне банке Србије Јоргованка Табаковић, истакла је да Буџет Републике Србије за 2024. годину потврђује кључно опредељење Владе Републике Србије а то је повећање животног стандарда становништва, повећање капиталних инвестиција и повећање субвенција у најважнијим секторима. Када је реч о макроекономском оквиру, на којем је предложени Закон о буџету заснован, Народна банка Србије оцењује да је реалистично пројектован у актуелним глобалним условима и оквир је готово у потпуности усаглашен са макроекономским пројекцијама које је објавила Народна банка Србије.

 Гувернер је истакла да Народна банка Србије у 2024. години очекује раст БДП у распону између 3 и 4%, Такође, нема великих одступања ни када је реч о пројектованој структури раста односно доприносима раста потрошње, инвестиција и извоза а ни када је реч о номиналном БДП за наредну годину. Пројектовани дефицит буџета износи 2,2% БДП, а пројектовано учешће јавног дуга опште државе је 51,7 % БДП-а на крају 2024. године. Пројекција просечне инфлације са којом је рађен буџет за 2024. годину, која је испод 5%, у највећој мери је усклађена са пројекцијом Народне банке Србије која укључује и сва најављена повећања регулисаних цена и акциза и гаса и електричне енергије, као и планирана фискална кретања .

 Јоргованка Табаковић је нагласила да држава има рекордну динарску штедњу од преко 116 млрд динара, готово милијарду евра у евро знаку, највиши ниво девизних резерви које износе 24, 2 млрд динара.

 Павле Петровић, председник Фискалног савета, истакао је да је Фискални савет мишљења да је планирани дефицит за 2024. годину могао бити мањи а самим тим смањење јавног дуга веће. Макроекономске пројекције Фискалног савета су нешто конзервативније: привредни раст би у 2024. години могао бити између 2,5 и 3%, а просечна годишња инфлација између 5,5 и 6% . Председник Фискалног савета је указао да постоје два ризика када је у питању буџет за 2024.годину а то су појава нових издатака ван буџета у следећих неколико месеци као и мера привремености обзиром на одржавње избора на крају ове или следеће године.

У даљем излагању, Павле Петровић је истакао да планиране политике подстицаја пољопривредне производње у 2024.години нису довољно јасне, да расходи за социјалне трансфере нису добро планирани – ни на техничком ни на начелном нивоу. Буџетом за 2024. предвиђена су издвајања за социјалне издатке од око 157 млрд динара што представља повећање од свега 2,5 млрд динара у односу на њихов ниво из ребаланса за 2023. годину – што није довољно. Оно што је у начелу добро је да се буџетом планирају велика издвајања државе за јавне инвестиције од преко 5 млрд евра (6,9% БДП-а).

Миладин Ковачевић, представник Савета за координацију активности и мера за раст бруто домаћег производа, се у свом излагању осврнуо на оцену Фискалног савета која се односи на Завршни рачуна буџета Републике Србије за 2022. годину

У наставку јавног слушања, Душко Пејовић, председник Државне ревизорске институције и врховни државни ревизор је представио Предлог закона о завршном рачуну буџета Републике Србије за 2022.годину.

Ревизијом Завршног рачуна буџета Републике Србије за 2022. годину обухваћени су финансијски извештаји 14 субјеката – 13 директних корисника буџета и Завршни рачун буџета РС за 2022. годину. За извршене ревизије, дата су 3 немодификована односно позитивна мишљења, 8 мишљења са резервом, 1 негативно мишљење које се односи на Републичку дирекцију за робне резерве и за завршни рачун буџета РС дато је мишљење са резервом.

Председник ДРИ је указао да су током спровођења ревизије Завршног рачуна буџета Републике Србије за 2022. годину, утврђене грешке у следећим износима: за приходе и примања 29,7 млрд динара, расходе и издатке 35,6 млрд динара, за утврђивање резултата 139,5 милиона динара, за припремне радње за састављање финансијских извештаја 301,4 млрд динара, као и за биланс стања 69,4 млрд динара. Као најчешће узроке откривених неправилности Душко Пејовић је навео следеће: управљачка одговорност одговорних лица код буџетских корисника, недовољно успостављена интерна ревизија, рачуноводствени ситем није урађен у потпуности до краја. Током спровођења ревизије Завршног рачуна буџета Републике Србије за 2022. годину, ДРИ је субјектима ревизије дала 105 препорука.

У дискусији су учествовали народни посланици Ненад Митровић,Миодраг Гавриловић, Владимир Обрадовић, Розалија Екрес,Никола Радосављевић, Александра Томић, Верољуб Арсић, Бошко Обрадовић и Немања Ненадић из Транспарентност-и Србије , чија су излагања тонски снимана.

Саставни део Информације чине стенографске белешке, сачињене на основу тонског снимка јавног слушања.